हिंदी अखबारों और पत्रिकाओं के किसी कोने में किरण बिखेरती अंगूठी के साथ दावा करता आज भी एक विज्ञापन नजर आता है ‘जो मांगोगे, वही मिलेगा’। मांगना एक याचक भाव दर्शाती क्रिया है। कुछ देने की प्रार्थना करना। भगवान या अपने इष्ट देव से मांगने की परंपरा आदिकाल से चली आ रही है। जफर साब भी चार दिन मांगकर ही लाए थे। मांग का एक और अर्थ भी होता है। बालों को संवारकर बनाई रेखा को भी मांग कहते हैं। जिन बेचारों के सिर पर बाल ही न बचे हों, उनकी कोई ‘मांग’ नहीं होती।